Drábiková, Lucia, poslankyňa NR SR (2020-12-08):
Vážený predsedajúci, milé kolegyne, milí kolegovia, dovoľte mi na úvod také zamyslenie. Materstvo je veľkou zmenou v živote každej ženy. Ja sama som matkou troch detí a som za tento dar veľmi vďačná. Uvedomujem si, čo materstvo prináša a nezriedka to znamená dlhodobé zníženie príjmov rodiny. Aj preto dnes mnohé rodiny odkladajú rodičovstvo na neskôr, do neskoršieho veku alebo majú obavy mať viac detí. Doterajšou pomocou zo strany štátu pre rodiny boli iba príspevky, ktoré mohla žena dostať až po narodení dieťatka alebo tesne pred tým, materské, rodičovský príspevok, príspevok po narodení dieťaťa. Hnutie Obyčajní ľudia a nezávislé osobnosti sa dlhodobo venuje rodinnej a sociálnej politike, pomoci mladým rodinám, zraniteľným skupinám ľudí a sociálne znevýhodneným a chce podporiť demografický rast. Mnoho ľudí sa ma pýtalo, že prečo je tento návrh až teraz a prečo bude platiť až v apríli. Odpoveďou je možno aj to, že tento návrh bol predložený už v minulom roku, v minulom volebnom období, žiaľ, návrh v pléne neprešiel, 46 poslancov hlasovalo za, 81 sa zdržalo a 6 bolo proti. Som veľmi rada, že tento návrh teraz v tomto zložení parlamentu podporu má. Som rada tiež, že tento návrh, ktorý bol súčasťou veľkej predvolebnej ankety „Rozhodni to“, môžme splniť; 65 517 ľudí v tejto ankete hlasovalo a z nich takmer 90 % podporilo to, aby štát poskytoval študentkám a pracujúcim matkám tehotenský príspevok vo výške 200 eur od štvrtého mesiaca tehotenstva. Návrh prináša pomoc, ako som spomenula, pre pracujúce ženy, pre zamestnankyne a SZČO a taktiež pre študentky stredných a vysokých škôl. Nárok na tehotenský príspevok budú mať v zmysle sociálneho poistenia tak, ak boli počas posledných dvoch rokov nemocensky poistené po dobu najmenej 270 dní. Nárok na tento tehotenský príspevok budú mať aj ženy, ktoré otehotnejú počas čerpania rodičovskej dovolenky. Ako už spomenul kolega, doba čerpania je od začiatku 13. týždňa tehotenstva až do pôrodu. Tehotenská dávka sa v zmysle novely zákona o sociálnom poistení bude vyplácať za dni, a to vo výške 15 % denného vymeriavacieho základu alebo pravdepodobného vymeriavacieho základu, ako je to pri materskom. Na tehotenský príspevok majú nárok aj vojačky a policajtky, ktorých sociálne poistenie upravuje iný zákon. Túto pomoc právne nárokovateľnú môžu dostať aj študentky vysokých a stredných škôl. Zákon vstupuje do platnosti od 1. apríla budúceho roku. Nárok na tehotenské bude mať budúca mamička aj v súbehu s nemocenským počas práceneschopnosti, čiže v prípade rizikového tehotenstva. Bude mať nárok aj na súbeh s materským od začiatku 6., resp. 8. týždňa pred očakávaným pôrodom s rodičovským príspevkom pri staršom dieťatku, s príjmom zo zamestnania alebo s príjmom z podnikania. Tehotenský príspevok je prvým krokom konkrétnej finančnej pomoci tehotným ženám. Z môjho pohľadu je to cenné povzbudenie obzvlášť v tejto náročnej dobe pre mnohé rodiny, aby našli odvahu a prijali ďalšie dieťatko. Rodiny podľa mnohých výskumov túžia mať viac detí, ako majú. Ale hlavný problém je problém finančný. Preto verím, že aj táto novela a táto finančná pomoc povzbudí ženy k materstvu a pomôže k tomu, aby sa nám na Slovensku zlepšila nepriaznivá demografická situácia. Milé kolegyne, milí kolegovia, verím, že tento náš návrh podporíte, a verím, že v ďalšom slede budú prichádzať ďalšie návrhy, ktoré budú pomáhať rodinám na Slovensku. Ďakujem.